དགུང་ལོ་སུམ་ཅུ་ལོན་པའི་སྐབས་སུ་ཕ་ཡུལ་ཧོར་ཕྱོགས་ནས་གྲྭ་པ་འགའ་རེ་མཉམ་གངས་བསྐོར་ལ་ཕྱིན།དེར་ཁྱུང་སྤྲུལ་རིན་པོ་ཆེ་དང་ཐོག་མར་མཇལ་འཕྲད་བྱུང་།དེ་ནས་བཟུང་ཁྱུང་སྤྲུལ་རིན་པོ་ཆེ་མཆོག་ཞིང་མ་གཤེགས་བར་རིན་པོ་ཆེ་དང་མཉམ་དུ་རྒྱུན་དུ་གནས་ནས་རྗེ་ཉིད་ཀྱི་ཞབས་པད་དྲི་མ་མེད་པ་སྤྱི་བོས་ཡུན་རིང་བསྟེན་ཅིང་ཞལ་བཅུད་བདུད་རྩིའི་རྒྱུན་བཟང་བཅུ་ཕྲག་རིག་གནས་ཀུན་དང་ཕྱི་མཚན་ཉིད་བཤད་གཞུང་།ནང་གསང་སྔགས་དབང་ལུང་།གསང་བ་སེམས་དོན་མན་ངག་བཅས་ཀྱི་བཀའ་ཁྲིད་ཡང་ཡང་ཐོབ་པའི་སྐལ་བཟང་ཐོབ།ཁྱུང་སྤྲུལ་རིན་པོ་ཆེའི་རྣམ་ཐར་ལས་ཀྱང་།ཡང་དེ་སྐབས་ཕ་ཡུལ་ཧོར་ཕྱོགས་ནས་ཡོང་པའི་གྲྭ་པ་གནས་བསྐོར་འགའ་རེ་སླེབས་ནང་དཔལ་ལྡན་ཚུལ་ཁྲིམས་ཞེས་པ་དེ་ནས་བཟུང་རང་གམ་རྒྱུན་དུ་གནས་པ་འདི་ཡིན་ཅེས་གསུངས་ཡོད།